Margarita af Grækenland

Prinsesse Margarita af Grækenland og Danmark () (18. april 1905 – 24. april 1981) var en græsk prinsesse, der var den ældste datter af Prins Andreas af Grækenland og Prinsesse Alice af Battenberg. Hun tilhørte Huset Slesvig-Holsten-Sønderborg-Glücksborg og blev gift med den tyske fyrste Gottfried af Hohenlohe-Langenburg i 1931.

Hun var storesøster til den britiske prinsgemal Prins Philip, hertug af Edinburgh.

Biografi

Tidlige liv

Fødsel og familie 

Prinsesse Margarita blev født den  på Kongeslottet i Athen. Hun var det ældste barn og datter af Prins Andreas af Grækenland og Danmark i hans ægteskab med Prinsesse Alice af Battenberg.
Prinsesse Margaritas far var en yngre søn af Kong Georg 1. og Dronning Olga af Grækenland, mens hendes mor var datter af Prins Ludvig af Battenberg i hans ægteskab med Dronning Victoria af Storbritanniens barnebarn Prinsesse Viktoria af Hessen og ved Rhinen. Prinsesse Margarita var Dronning Victorias første tipoldebarn.

I modsætning til tidens skik og brug overværede hendes far hendes fødsel, da hendes farmor dronning Olga mente, at "det kun er rimeligt, at mænd ser den lidelse, de forårsager deres koner, og som de helt undslipper". Hendes dåb den 11. maj 1905 blev overværet af hendes mormor og morfar.

Prinsesse Margarita havde fire yngre søskende: Prinsesse Theodora, Prinsesse Cecilie, Prinsesse Sophie og Prins Philip, den nuværende britiske prinsgemal.

Opvækst og eksil 

Prinsesse Margarita og hendes søstre voksede indledningsvis op i Grækenland, indtil Prins Andreas i 1917 under Første Verdenskrig måtte gå i eksil sammen med sin bror, Konstantin 1. af Grækenland og resten af den græske kongefamilie. Familien tog ophold i Schweiz. Da familien kom tilbage til Grækenland i 1920, blev hendes far delvist bebrejdet for Grækenlands nederlag i den Græsk-tyrkiske krig (1919-1922). Kort tid efter blev der gennemført et statskup i Athen. Monarkiet blev afskaffet, og familien blev igen tvunget i eksil indtil genoprettelsen af det græske monarki i 1935.

Ægteskab 

Prinsesse Margarita giftede sig den 20. april 1931 i Langenburg i Tyskland med Arveprins Gottfried af Hohenlohe-Langenburg. Arveprins Gottfried var den ældste søn af Fyrst Ernst 2. af Hohenlohe-Langenburg i hans ægteskab med Prinsesse Alexandra af Sachsen-Coburg og Gotha. Arveprins Gottfrieds far havde været den sidste fyrste af det lille mediatiserede tyske fyrstendømme Hohenlohe-Langenburg, men havde mistet sin titel, da monarkierne blev afskaffet i Tyskland ved Novemberrevolutionen i 1918. Uofficielt fortsatte brugen af fyrstetitlen dog, også efter 1918. I ægteskabet mellem Margarita og Gottfried blev der født seks børn.

Senere liv 
Arveprins Gottfrieds far døde den 11. december 1950, hvorefter Gottfried blev familieoverhovede for fyrstehuset Hohenlohe-Langenburg.

Fyrst Gottfried døde den 11. maj 1960. Fyrstinde Margarita overlevede sin mand med 20 år og døde den 24. april 1981 i Langenburg.

Ægteskab og børn 
Prinsesse Margarita giftede sig den 20. april 1931 i Langenburg med Gottfried af Hohenlohe-Langenburg. De fik seks børn.

Børn 
 en dødfødt datter (1933–1933)
 Kraft (1935–2004), familieoverhoved for fyrstehuset Hohenlohe-Langenburg
 ⚭ 1965 Prinsesse Charlotte af Croÿ (født 1938)
 Beatrix (1936–1997)
 Georg Andreas (født 1938)
 ⚭ 1968 Prinsesse Louise af Schönburg-Waldenburg
 Rupprecht (1944–1978)
 Albrecht (1944–1992)
 ⚭ 1976 Marie–Hildegard Fischer

Referencer

Litteratur

Eksterne henvisninger 

Personer fra Athen
Prinsesser fra Grækenland
Prinsesser fra Danmark
Kongelige fra Tyskland
Huset Glücksburg